ΠΡΟΣ : Εισηγμένες Εταιρείες / Συμβούλους Εισαγωγής / Μέλη και Θεματοφύλακες του Χρηματιστηρίου Αξιών Κύπρου

ΑΠΟ : Αναπληρωτή Γενικό Διευθυντή Χρηματιστηρίου Αξιών Κύπρου

ΘΕΜΑ : **Τροποποίηση της Κανονιστικής Απόφασης αναφορικά με τις Αγορές του Χρηματιστηρίου ΚΔΠ 379/2014**

ΗΜΕΡ. : 13 Νοεμβρίου 2017

**ΑΡ. Εγκ. : 16-17, 7-17, 16-17, 11-17**

Κύριοι,

Πληροφορείστε ότι το Συμβούλιο του Χρηματιστηρίου Αξιών Κύπρου έχει αποφασίσει να προχωρήσει σε τροποποίηση της Κανονιστικής Απόφασης αναφορικά με τις Αγορές του Χρηματιστηρίου ΚΔΠ 379/2014 (ως έχει τροποποιηθεί) ως ακολούθως:

1. Με την αντικατάσταση της παραγράφου 2.4.1.3 της Κανονιστικής, με την ακόλουθη νέα παράγραφο 2.4.1.3:

«Κινητή αξία είναι δυνατό να διαγραφεί από μη ρυθμιζόμενη/οργανωμένη αγορά, κατόπιν αιτήματος του εκδότη της, που υποβάλλεται κατόπιν έγκρισης ειδικού ψηφίσματος Συνέλευσης των Κατόχων των προς διαγραφή αξιών  του, το οποίο έχει εγκριθεί από Κατόχους, που κατέχουν ποσοστό 90% των στην Συνέλευση εκπροσωπούμενων αξιών και μετά την πάροδο χρονικού διαστήματος 15 εργάσιμων ημερών ή οποιουδήποτε άλλου μεγαλύτερου χρονικού διαστήματος, που το Συμβούλιο θα καθορίσει μετά την δημοσιοποίηση της σχετικής αίτησης.

Προκειμένου περί  ομολογιών που ο εκδότης  έχει στην ολότητα τους εξαγοράσει ή εξασφαλίσει την συγκατάθεση της ολότητας των κατόχων για διαγραφή, η διαγραφή θα είναι άμεση»

H απόφαση αυτή λήφθηκε ώστε μία αξία να διαγράφεται από τη ΝΕΑ Αγορά 15 εργάσιμες ημέρες μετά από τη δημοσιοποίηση του αιτήματος διαγραφής αντί σε έξι μήνες και ώστε η εν λόγω παράγραφος να μην καλύπτει μόνο τη διαγραφή μετοχών αλλά και άλλων αξιών.

1. Με την τροποποίηση των χρεώσεων του Οργανισμού ώστε το τέλος διαγραφής εκδότη να μην καταβάλλεται από εκδότες που διαγράφονται από το ΧΑΚ λόγω λήξης των Ομολόγων τους.
2. Με την προσθήκη νέας χρέωσης για την υποβολή αίτησης για παραχώρηση αναλυτικής κατάστασης ενεχυριασμένων αξιών που είναι καταχωρημένες στο Κεντρικό Αποθετήριο και Κεντρικό Μητρώο Αξιών, ως ακολούθως:

€10 ανά κατάσταση μέχρι 10 σελίδες

€20 ανά κατάσταση πέραν των 10 σελίδες.

Το κείμενο της προτεινόμενης τροποποίησης επισυνάπτεται και έχει επίσης αναρτηθεί στην ιστοσελίδα του Χρηματιστηρίου, στο μέρος ‘Νομικό Πλαίσιο’, ‘Προτεινόμενη Νομοθεσία’, με τίτλο: Τροποποίηση της Κανονιστικής Απόφασης αναφορικά με τις Αγορές του Χρηματιστηρίου, ΚΔΠ 379/2014 – 11/2017

Το Χρηματιστήριο Αξιών Κύπρου καλεί τους ενδιαφερόμενους σε διαβούλευση, για την προτεινόμενη αυτή τροποποίηση.

Οι ενδιαφερόμενοι μπορούν συνεπώς να υποβάλουν τις θέσεις και απόψεις τους στο ΧΑΚ μέχρι την Παρασκευή, 24 Νοεμβρίου 2017, αποστέλλοντας τις μέσω ηλεκτρονικού ταχυδρομείου στο info@cse.com.cy, ή με τηλεομοιότυπο στο 22570308, με την αναφορά: «Διαβούλευση για Τροποποίηση της Κανονιστικής Απόφασης αναφορικά με τις Αγορές του Χρηματιστηρίου ΚΔΠ 379/2014 – 11/2017».

Ευχαριστούμε.

Με εκτίμηση

Νίκος Τρυπάτσας

Αναπλ. Γενικός Διευθυντής

Εσώκλ.

Κοιν.: Επιτροπή Κεφαλαιαγοράς

 ΚΣΕΠΕΥ